Odborné stanovisko

k zmluve o úvere č. ... v spojitosti so zmluvou o zabezpečovacom prevode vlastníckeho práva k nehnuteľnostiam

1. V prvom rade sa treba vyporiadať s otázkou právnej klasifikácie posudzovanej zmluvy a v nadväznosti na to sa vyjadriť k problému podľa akého predpisu sa má tento záväzkovoprávny vzťah posudzovať.
Napriek tomu, že zmluva je v záhlaví označovaná ako „úverová“, uzavretá podľa ustanovení § 497 a nasl. Obch. z., jej právna povaha, kvalifikácia a teda aj právny režim vzťahov ňou založených, je iný než vyjadruje nadpis. Svojou povahou a podstatou ide o spotrebiteľskú zmluvu uzavretú medzi podnikateľským a nepodnikateľským subjektom s jednoznačným spotrebiteľským účelovým určením na strane fyzickej osoby a pre jej kvalifikáciu a právny režim je smerodajné ustanovenie § 23a zákona č. 634/1992 Zb. o ochrane spotrebiteľa v znení platnom v čase uzatvárania posudzovanej zmluvy. Podľa tohto ustanovenia sa za spotrebiteľské zmluvy považujú zmluvy uzavreté podľa Občianskeho zákonníka, Obchodného zákonníka ako aj všetky iné zmluvy, ktorých charakteristickým znakom je, že sa uzatvárajú vo viacerých prípadoch a spravidla spotrebiteľ obsah zmluvy podstatným spôsobom neovplyvňuje. Na základe bližšieho ozrejmenia skutkového stavu možno konštatovať, že uvedený charakteristický znak spĺňa aj posudzovaná zmluva.
Zámer osnovateľa zmluvy uzavrieť túto zmluvu výslovne podľa Obchodného zákonníka a dať jej režim „absolútneho obchodu“ podľa § 261 ods. 3 je očividný a ako vyplýva z celého textu je vedený úmyslom, aby sa nemohli uplatniť nijaké ustanovenia chrániace spotrebiteľa, či už v zákone o ochrane spotrebiteľa alebo v Občianskom zákonníku. Naopak, takáto kvalifikácia má veriteľovi umožniť (aspoň formálnoprávne) koncipovať zmluvu s celým radom ustanovení a sankcií porušujúcich hrubým spôsobom rovnováhu zmluvných strán a zakomponovať do zmluvy početné zjavne neprimerané podmienky, všetko v neprospech občana - spotrebiteľa. Naviac ešte, ak by sa uvedená úverová zmluva mala spravovať len ustanoveniami Obchodného zákonníka  a nie Občianskeho zákonníka, dlžník sa zbavuje podľa § 267 ods. 2 Obchodného zákonníka možnosti odstúpiť od zmluvy z dôvodov jej uzavretia v tiesni za nápadne nevýhodných podmienok ako to ustanovuje § 49 Občianskeho zákonníka. Hoci úverová zmluva je uzavretá nominálne v trvaní 20 rokov, z konkrétnych podmienok (možnosti odstúpenia, predčasná splatnosť nesplnením neprimeraných podmienok, neprimerané sankcie a pod.) vyplýva, že sa vlastne ani nepočíta so splatením úveru v stanovených splátkach a v určenom časovom limite dlžníkom, ale ide fakticky o to, aby došlo čo najskôr k naplneniu hlavného sociálno-ekonomického cieľa a účelu úverovej zmluvy v spojitosti so zmluvou o zabezpečovacom prevode vlastníckeho práva k bytu t.j., aby sa veriteľ zmocnil čo možno najskôr a s neúmerne veľkým majetkovým prospechom predmetného bytu. A početné opakované prípady z praxe nebankového subjektu Express Finance s.r.o. potvrdzujú, že dosiahnutie tohto cieľa je základným dôvodom uzatvárania takýchto zmlúv.

2. Podľa ustanovenia § 23a ods. 2 zákona č. 634/1992 Zb. o ochrane spotrebiteľa sa na spotrebiteľské zmluvy, ktoré neboli uzavreté podľa Občianskeho zákonníka použijú primerane ustanovenia Občianskeho zákonníka.

Predovšetkým sa v tejto súvislosti žiada poukázať na príkry rozpor medzi podmienkami, ktoré pre spotrebiteľské zmluvy vyžaduje Občiansky zákonník      v ustanoveniach § 53 a 54 a tie, ktoré sú určené v posudzovanej úverovej zmluve osobitne v článku 4 (Účel úveru), v článku 5 (Splatenie úveru, úrokov     a odplaty), v článku 7 (Blankozmenka), v článku 9 (Odstúpenie od zmluvy, odstupné) a v článku 10 (Omeškanie dlžníka). Tak v ustanovení § 53 Občianskeho zákonníka v znení platnom v čase uzavretia predmetnej zmluvy sa výslovne zakazuje, aby spotrebiteľské zmluvy obsahovali ustanovenia, ktoré spôsobujú značnú nerovnováhu v právach a povinnostiach zmluvných strán       v neprospech spotrebiteľa s tým, že tieto „neprijateľné podmienky“ sú sankcionované neplatnosťou. A takýchto neprijateľných podmienok je                 v predloženej zmluve celá rada. Tak v čl. 4 zmluvy sa neprimerane obmedzuje účel poskytnutého úveru, pričom jeho časť slúži na uhradenie iného bližšie nešpecifikovaného úveru, čo musí splatiť dlžník ihneď v deň splatnosti prvej splátky a ešte sa mu to nemôže započítať ako splátka neskoršieho úveru. Čiže na začiatku splatnosti je nútený splácať dva úvery, čím je neprimerane zaťažený. Nielen to, spolu s prvou splátkou musí zaplatiť dlžník aj poplatok za dojednanie úveru i prípravu úverovej dokumentácie, ktorého suma je neúmerne vysoká (35 000 Sk). Na druhej strane, ak by sa aj podarilo dlžníkovi splatiť úver predčasne, nemá to vplyv na výšku úrokov a odplaty t.j. musí uhradiť okrem celej odplaty tiež 1 800 000 Sk ako úroky v celej výške. 
Neobyčajne hrubým spôsobom je narušená rovnováha medzi právami       a povinnosťami zmluvných strán v ustanoveniach o zabezpečovacích prostriedkoch (čl. 6, 6a), kde je nielen hypertrofia zabezpečovacích prostriedkov (zabezpečenie prevodom práva, blankozmenka, záložné právo, zmluvná pokuta) ale ich koncipovanie je výlučne len na prospech veriteľa, bez toho, aby sa mohol dlžník aspoň minimálne zákonnými prostriedkami brániť. Úplne napospas je dlžník vydaný veriteľovi vo svetle ustanovení zmluvy v čl. 8, 9 a 10. Tak sa dlžníkovi v bode 8.2 ukladá povinnosť každoročne poskytnúť podklady o svojej ekonomickej a majetkovej situácii s tým, že toto znovuposúdenie schopnosti splácať úver si musí dlžník zaplatiť vo výške mesačnej splátky. Formulácia, že v prípade, ak „podľa veriteľovho posúdenia bude schopnosť dlžníka splácať záväzky nedostatočná, má veriteľ právo vyhlásiť úver za okamžite splatný“, svedčí o tom, že je úplne na subjektívnej ľubovôli veriteľa, kedy tak učiní, bez stanovenia akýchkoľvek objektívnych kritérií.

Ustanovenie obdobnej povahy nájdeme aj v rámci čl. 9 o odstúpení od zmluvy. Napr. naplnenie podmienky, že „ak bude mať veriteľ pochybnosti o pravdivosti alebo úplnosti“ údajov poskytnutých mu dlžníkom alebo že „ak dôjde k zmene ekonomickej alebo osobnej situácie dlžníka, ktoré môže viesť k ohrozeniu riadneho a včasného plnenia peňažných záväzkov zo zmluvy“, závisí úplne od ľubovoľného posúdenia veriteľa a dáva mu právo od zmluvy odstúpiť so všetkými ďalekosiahlymi pre dlžníka nepriaznivými dôsledkami.

3. Veľká časť ustanovení v posudzovanej úverovej zmluve je v rozpore s pravidlami dobrých mravov, v dôsledku čoho je podľa ustanovenia § 39 Občianskeho zákonníka neplatná. Ide o absolútnu neplatnosť, ktorej sa môže dovolať ktokoľvek a kedykoľvek.

Napriek tomu, že Občiansky zákonník, ani iný predpis nedefinuje kategóriu dobrých mravov,  teória a súdna prax zhodne považujú dobré mravy za všeobecne uznávané pravidlá morálky, ktoré predstavujú fundamentálny hodnotový poriadok spoločnosti a zákonodarca ich považuje za tak významné, že ich pomocou odkazu v právnej norme včleňuje do občianskeho práva. Z toho vyplýva, že tieto morálne pravidlá majú objektívnu povahu, dajú sa na základe objektivizovaných kritérií určiť. Preto akékoľvek súhlasné a teda subjektívne motivované vyhlásenie zmluvných strán nie je smerodajné o tom, či nimi uzavretá zmluva je v súlade s dobrými mravmi alebo nie. Z týchto dôvodov je úplne irelevantné vyhlásenie v čl. 11 zmluvy o primeranosti a súlade podstatných prvkov zmluvy so zásadami poctivého obchodného styku                a s dobrými mravmi. V prípade posudzovanej zmluvy je to na základe  použitia objektívnych kritérií úplne naopak. Všetky podstatné stránky zmluvy sú zamerané a formulované tak, aby sa ich prostredníctvom dosiahol na jednej strane sociálne nepriaznivý a spoločensky nežiaduci účel tým, aby bol občan drastickým spôsobom zbavený možnosti užívať byt, a na druhej strane aby sa dosiahol rýchly a neprimeraný majetkový prospech. To je predsa exemplárny prípad amorálneho, antisociálneho a antihumánneho správania sa podnikateľského subjektu v súkromnoprávnych vzťahoch a teda na tej najelementárnejšej úrovni je v hrubom rozpore s dobrými mravmi.

Pravda menované články zmluvy a konkrétne citované formulácie svedčia jednoznačne nielen o tom, že tento právny úkon je svojim obsahom a účelom        v rozpore s dobrými mravmi podľa § 39 OZ a teda je absolútne neplatný; to je totiž len jedna rovina rozporu s dobrými mravmi podľa Občianskeho zákonníka. Naviac, a ešte umocnenejšie sú v zmluve obsiahnuté práva a povinnosti              v rozpore s dobrými mravmi v rovine ich výkonu - realizácie podľa ustanovenia § 3 ods. 1 OZ, ktorý hovorí, že výkon práv o.i. „nesmie byť v rozpore s dobrými mravmi“. Táto rovina rozporu s dobrými mravmi je ešte vypuklejšia                     a signifikantnejšia než rovina púheho uzavretia zmluvy, lebo práve v nej sa realizuje sociálne škodlivý a spoločensky nepriaznivý účel. Ide v pravom slova zmysle o zneužitie práva zo strany tohto nebankového subjektu. Práve prostredníctvom § 3 ods. 1 OZ (i keď to výslovne takto v zákone označené nie je) sa v našom súkromnom práve uplatňuje zásada zákazu zneužívať výkon subjektívneho práva (povinnosti) na sociálne škodlivé ciele a to buď v rozpore so záujmami jednotlivcov alebo v rozpore s verejným záujmom. Hĺbka rozporu    s dobrými mravmi sa najzreteľnejšie prejavuje v prípade odstúpenia od zmluvy zo strany veriteľa (čl. 9.5), čo môže veriteľ urobiť fakticky kedykoľvek, a ako sme ukázali na príkladoch vlastne ľubovoľne  s dôsledkom, že nastáva splatnosť a povinnosť dlžníka do troch dní zaplatiť všetko (úver, úroky, odplatu), inak sa spustí celý mechanizmus sankcií, vrátane skončenia užívania a deložácie z bytu zabezpečeného prevodom práva. Ako by sa mohlo vážne a spravodlivo očakávať od nesolventného dlžníka, ktorý povedzme má ťažkosti so splatením jednej splátky, aby v tak krátkej dobe splatil naraz niekoľko miliónovú sumu? Takže nevyhnutne nastane výkon (realizácia) práv a povinnosti, na čo je celá zmluva jednostranne nastavená a uspôsobená.


4. Aj keby sme pripustili (hoci ja to vylučujem), že treba posudzovať právny režim predmetnej zmluvy podľa Obchodného zákonníka,  i v takom prípade by bola zmluva z tých istých dôvodov vadná pre rozpor so zásadami poctivého obchodného styku  podľa § 265. Totiž pojem dobré mravy a zásady poctivého obchodného styku sa obsahovo prekrývajú v tom zmysle, že prvý je širší a druhému nadradený. To znamená, že každé porušenie zásad poctivého obchodného styku  je súčasne v rozpore s dobrými mravmi. Vzhľadom na to, že medzi Občianskym zákonníkom a Obchodným zákonníkom je vzťah lex generalis k lex specialis, ak sa zmluva uzavretá podľa Obchodného zákonníka dostane do rozporu so zásadami poctivého obchodného styku, je automaticky súčasne v rozpore s dobrými mravmi, čo má za následok neplatnosť takejto zmluvy podľa § 39 OZ.

Bratislava 4. 3. 2008

